Die Pos | News | Kind (13) al 30 dae weg
23 February 2018 l Ronél van Jaarsveld l Views: 4436 l 28 days ago
Nikita Walkinshaw van Modimolle is reeds 30 dae lank vermis. Die polisie vermoed dat sy saam met ’n man van in sy veertigs kan wees. Die man woon op Reitz. Op die foto is Nikita se ouma en pa, Susan en Johnny Walkinshaw. Susan hou ’n koerantberig vas oor haar dogter, Isabel, wat in 2007 wreed op die dorp vermoor is.
Haar familie is rasend van bekommer-nis en het gesê die polisie is traag om na haar te soek.
“Ons het iemand gekry wat haar sel-foon nagespeur het na ’n adres in Reitz in die Vrystaat. Ons het die inligting dadelik aan die polisie verskaf. Hulle het nie dadelik gereageer nie omdat hulle gesê het hulle is besig by die hof in Mookgophong. Hulle het eers die adres besoek toe ons ’n brigadier by die polisie gebel het,” het Anneline Walkin-shaw, haar tannie, aan Die Pos gesê.
Volgens die polisie was daar geen teken van Nikita by dié adres nie.
“Ons vermoed sy is dalk saam met ’n man wat in sy veertigs is. Sy het hom in Desember ontmoet toe sy by ’n vriendin gekuier het. Ons is bekommerd. Watter soort man sal so ’n jong kind van haar huis wegneem en vir die polisie weg-kruip?” wou sy ontsteld weet.
Nikita het in Desember van Stilfontein na Modimolle verhuis om nader aan haar pa, Johnny Walkinshaw, te woon. Sy het by haar pa se ander suster, Alta Ahlers, tuisgegaan. Sy het voorheen by haar ma, Ronel Walkinshaw, in Stilfon-tein gewoon. “Sy het nog geen vriende in Modimolle gehad nie, aangesien sy nog net ’n week in Hoërskool Nylstroom terwyl dit ontgroening was,” het Wal-kinshaw gesê.
Nikita was volgens ander leerders die oggend by die skool. “Sy sou die mid-dag groentjiekonsert oefen. Dit is waarom ons eers ná 16:00 bekommerd geraak het.” Walkinshaw het gesê Nikita is ’n stil en skugter kind wat veel eerder by die huis gebly het as om rond te loop. Sy kom ouer as 13-jaar voor.
Hartseer is nie nuut vir die Walkinshaw-gesin nie. In 2007 was Modimolle geskok ná die wrede moord op ’n 34-jarige motorwag. Isabel Walkinshaw was die aand op pad huis toe saam met twee ander mense toe sy oorval en die bosse ingesleep is. Die man en vrou wat saam met haar was, kon wegkom en het die polisie ontbied. Hulle kon Isabel glo nog hoor skree. Haar erg vernielde liggaam is die volgende oggend onder ’n brug gekry. Sy is verkrag en toe vermoor. Die skuldiges is nooit opgespoor nie. Isabel was Johnny, Anneline en Alta se suster.
“Die polisie het ons met Isabel in die steek gelaat. Hulle het daarop aange-dring om eers die ander vrou, wat ook aangeval is, hospitaal toe te neem, voordat hulle na Isabel gaan soek het. Dit was te laat. Ons is só bang dat hulle ons met Nikita ook in die steek gaan laat,” het haar ouma, Susan Walkinshaw, hartseer gesê. Sy het koerantberigte oor Isabel se moord aan Die Pos gewys. “’n Mens kom nooit oor so ’n ding nie. Dit bly vir altyd by jou.”
Lt.kol. Philemon Ngobeni van die polisie se kinderbeskermingseenheid het by navraag aan Die pos gesê die polisie het die adres wat hulle ontvang het, besoek. Hulle het saam met die polisie in Reitz gewerk.
“Daar is aan ons gesê dat die man met verlof is, maar daar is geen inligting oor waarnatoe hy is nie,” het Ngobeni gesê. Daar is nie ’n lasbrief vir die man se inhegtenisname uitgereik nie. Die polisie wou nie nog inligting oor die man beskikbaar maak nie.
Enige een met inligting, kan vir Ngobeni bel by tel. 082 469 1187 of vir Anneline by tel. 073 606 4965.